Hodgson mener Deila vil bli en Celtic-suksess
England-sjefen var trener i Viking da Deila spilte der i 2005, og han husker den tidligere midtstopperen godt. - Han kommer til å bli en veldig god trener i Celtic. I Strømsgodset tok han ikke bare et lag opp i Tippeligaen, men han gjorde dem til norske mestere. Han var en veldig intelligent spiller i Viking som studerte spillet mye, og brukte mye tid på å tenke taktikk, sier Hodgson til det skotskefotballforbundets hjemmeside. Han er intervjuet i forbindelse med at England skal spille treningskamp mot Skottland i Glasgow i november - på Celtics hjemmebane. Da var det naturlig for Hodgson å snakke litt om Deila som i kveld leder den skotske storklubben i den siste og avgjørende Champions League-kvalifiseringskampen mot slovenske Maribor. Etter 1-1 i bortekampen forrige uke, så går Celtic videre med 0-0 eller seier i kveld. I så fall blir det snakk om gruppespill og store penger for klubben. Hodgson mener det vil være en perfekt arena for Deila. - Det å trene i Champions League med et lag som er godt kjent med spill i Europa slik som Celtic kan bare utvikle ham som trener. Det vil være en glimrende erfaring for ham, mener Hodgson.Allerede torsdag trekkes gruppene i den prestisjetunge turneringen. Celtic tapte helgens seriekamp 0-1 borte mot Inverness CaledonianThistle, men har vist langt bedre takter enn tapene mot Legia Warszawa i juli og august. Deila er klar på at laget trenger en god start i kveld. Det er ventet fullt hus på Celtic Park, og med 60.000 tilskuere i ryggen skal i alle fall ikke klage på støtten fra tribunene. - Det er viktig å få med tilskuerne, og vise at vi tenker offensivt. Men vi må være smarte og spille taktisk med en god balanse i laget, sier Deila til klubbens hjemmeside. Maribor vant i helgen 3-0 mot Zavrc i ligaen, og viste i det første oppgjøret at de er mer enn kapable til å skape trøbbel for Deilas menn. - De spilte veldig taktisk hjemme, og vil gjøre det samme i kveld. Det er et godt organisert, hardtarbeidende lag så det er viktig at vi også har samme fokus inn i denne kampen, mener Deila. PS! Kampen sendes direkte på Viasat 4 og Viaplay fra kl. 20.45.
Foran kveldens avgjørende Champions League-kvalifisering får Celtic-manager Ronny Deila (38) solid støtte fra sin gamle læremester Roy Hodgson (67).